La Fideuà de Gandia es converteix en protagonista d'un showcooking al CdT d'Alacant
22 maig 2025

## La Fideuà de Gandia es converteix en protagonista d'un showcooking al CdT d'Alacant22 maig 2025Última actualització: 22 maig 2025

![](../gestion/img/6c7d440ab1c57b67233340a60f6591c879bd8a96729165732231886714c3d1a3.jpeg)  
  

El Centre de Turisme (CdT) d’Alacant ha acollit aquesta setmana un showcooking protagonitzat pels xefs valencians Evarist Miralles i Daniel Frías, que han preparat en directe una autèntica fideuà de Gandia davant dels alumnes del centre.

  
Evarist Miralles, president del jurat del 50é Concurs Internacional de Fideuà de Gandia, ha posat en valor la tradició i la innovació en aquest emblemàtic plat. Miralles, amb una llarga trajectòria dedicada a la cuina valenciana i un compromís ferm amb la promoció dels productes locals, ha compartit els seus coneixements i tècniques, destacant la importància de respectar l’essència de la recepta original, al mateix temps que s’exploren noves formes de realçar-ne els sabors.

  
Al seu costat, Daniel Frías, xef reconegut per la seua experiència en cuina mediterrània i la seua sensibilitat cap al producte de proximitat, ha aportat el seu enfocament contemporani, demostrant com la fideuà pot adaptar-se i evolucionar sense perdre la seua identitat.

  
La fideuà de Gandia viatja així fins a Alacant, Capital Espanyola de la Gastronomia 2025, com a ambaixadora de la tradició i de l’excel·lència culinària valenciana. Aquesta activitat forma part de les iniciatives organitzades per a celebrar i difondre la gastronomia local, i ha servit també per a presentar el 50é Concurs Internacional de Fideuà de Gandia, que se celebrarà el pròxim 5 de juny i que commemora mig segle d’història impulsant aquest plat tan emblemàtic de Gandia.

  
Balbina Sendra, regidora de Turisme de Gandia, ha subratllat: “la fideuà de Gandia és part de la nostra identitat. Presentar-la a Alacant, en un any tan especial, és un altaveu molt important i al CdT, amb professionals i sent centre de formació del mateix sector. Us esperem a tots”.

La regidora de Turisme d’Alacant, Ana Poquet, ha destacat que aquest tipus de trobades “reforcen la col·laboració entre destinacions amb una cultura culinària mediterrània comuna. Nosaltres també anirem, de la mà de Daniel Frías, a Gandia per a mostrar les bondats del nostre arròs i hui estic segura que aprendrem moltíssim d’eixe fantàstic plat que és la fideuà de Gandia”.

A més de la demostració culinària, l’esdeveniment ha tingut un marcat caràcter formatiu, brindant als estudiants del CdT una experiència pràctica i enriquidora junt a dos referents de la cuina valenciana.

[Twittear](https://twitter.com/share)